Nee, jy kan nie VBS se banklisensie koop | Netwerk24
Deur Petrus Malherbe 31 Julie 2020 16:04
Die banklisensie van VBS Mutual Bank is opgeskort en kan nie weer in gebruik geneem word nie, sê die Reserwebank Vrydag in 'n verklaring.
Verskeie partye het met die Reserwebank in verbinding getree in die hoop om die bank te laat herleef, maar helaas is dit onmoontlik, sê die sentrale bank.
"Die ou VBS-lisensie kan nie deur 'n ander party gekoop word nie, en die Reserwebank kan dit ook nie aan 'n ander persoon of entiteit gee nie."
VBS, 'n onderlinge bank wat meestal in Limpopo sake gedoen het, is in November 2018 gelikwideer.
Grootskaalse bedrog is jare lank by die bank gepleeg. Nagenoeg R2,3 miljard se spaargeld en ander deposito's het "verdwyn" of het nooit bestaan nie.
Duisende bejaardes en arm mense het hul spaargeld verloor toe die bank gelikwideer moes word, hoewel onttrekkings van tot R100 000 deur die Reserwebank gewaarborg is.
Die bank se bates word tans verkoop om die verlore geld wat aan deposante geskuld word, te probeer verhaal.
Die Reserwebank vra dat partye wat daarin belangstel om 'n onderlinge bank soos VBS te bedryf, eerder om 'n eie banklisensie aansoek doen.
Belangstellendes kan ook enige van VBS se vaste bates koop deur middel van die likwidateur en selfs aansoek doen om die naam VBS (oftewel Venda Building Society) weer te gebruik.
Die Reserwebank waarsku wel dat enigiemand wat aansoek doen om 'n nuwe banklisensie aan die nodige finansiële en omsigtigheidsvereistes moet voldoen en dat die proses tot twee jaar kan duur.